Christoffer Aagaard Melson (V), 2025-09-04:
Tak for det.
I Venstre er vi rigtig glade for, at vi i Danmark har mulighed for at trække på hjælp fra udlandet, og at der er folk, der gerne vil arbejde her, både fra EU og resten af verden, når vi har brug for det.
Det er helt afgørende for, at vi har den velstand og det velfungerende samfund, vi har i dag, og det skal vi selvfølgelig også kunne i fremtiden.
Men vi har også et ansvar for, at vi sikrer, at udbud og efterspørgsel passer sammen, så der ikke kommer flere mennesker hertil end det, der er brug for, både for deres og for vores skyld.
Derfor bakker vi jo også op om, at der nu bliver indført mulighed for at indføre kvoter for sundhedspersonale, der kommer herop for at bidrage.
Det gælder jo i første omgang særlig for sygeplejersker, hvor vi heldigvis kan se, at der er et mindre rekrutteringspres på vores sygehuse i forhold til at skaffe de nødvendige sygeplejersker, og udgangspunktet er jo selvfølgelig, at det er bedst at få ansat sygeplejersker, der er uddannet i Danmark.
Så derfor er det rettidig omhu, at vi får tilpasset ordningerne for alles skyld.
Det sagt bliver der jo på tværs af forskellige sektorer stadig et kæmpestort behov for, at vi kan trække på udenlandsk arbejdskraft i fremtiden.
Ikke mindst har vi stadig en rigtig stor udfordring inden for ældreområdet.
Allerede nu på vores plejehjem er det rigtig mange steder svært at rekruttere både ufaglært og især uddannet personale, og der har vi en kæmpestor udfordring, vi bliver nødt til at sætte ind mod.
Derfor er jeg også rigtig glad for, at regeringen og KL er gået sammen om at kigge på, hvordan nogle af de sygeplejersker, der er kommet hertil, ikke kan finde ansættelse på vores sygehuse.
Hvordan er det, vi kigger på dem?
Er der nogle af dem, der har lyst og kompetencerne til at bidrage i ældreplejen?
For der er der en stor mangel på sygeplejefaglige kompetencer, og den mangel ser også ud til at blive større i de kommende år.
Det sagt investerer vi selvfølgelig også i at gøre uddannelserne mere attraktive på ældreområdet, men jeg tror, at det er naivt at sige her, at vi kan love, at alle udfordringer på ældreområdet kan løses, ved at vi får en endnu større procentdel af mindre årgange til at gå ind på vores social- og sundhedsuddannelser.
Det kommer i hvert fald til at tage rigtig, rigtig mange år, inden det gab er lukket, og derfor får vi brug for, især på ældreområdet, hjælp fra udlandet.
Derfor kigger vi også ind i, om vi kan gøre endnu mere på det område, bl.a. i form af at kigge på de her partnerskaber med andre lande i forhold til at få et endnu mere formaliseret samarbejde, netop også med blik for at blive endnu mere sikre på, at både det etiske, empatien og de sproglige kompetencer er helt på plads, inden man kommer herop og bidrager.
Men der er nogle områder, hvor vi bliver nødt til at spille på flere heste.
Det skal vi selvfølgelig ikke have, men vi skal også turde tænke fremad og investere de steder, hvor vi ved vi får brug for hjælp udefra.
Med de ord kan vi bakke varmt op om det her forslag, som forhåbentlig kan være med til at sikre, at vi skaber det rigtige forhold mellem udbud og efterspørgsel i vores sundhedsvæsen i fremtiden.